### 23.    Orientering om indsatsen på [adresse]

**Åbent**

Sagsnr.: 326-2016-54618       J.nr.: 27.00.00           Dokumentnr.:
326-2016-374909

**Sagstype**

Orientering.

**Resume og sagens baggrund**

Børn- og Familieudvalget orienteres om den indsats, der
bliver gjort på [adresse], da der siden sommerferien har været en del uro.
Der har blandt andet været udført hærværk, bilafbrændinger, samt salg af hash i
området omkring Skolen på [adresse].

Der er en god dialog og et tæt samarbejde mellem skolen, SSP
og Politi, for at sikre, at der fortsat er tryghed i området.

**Indstillinger**

Fagcenterchefen for Børn og
Familie indstiller, at orienteringen tages til efterretning.

**Behandling**

Børn- og Familieudvalget.

**Sagsfremstilling**

Børn- og Familieudvalget orienteres om den indsats, der er
iværksat omkring [adresse], da der siden sommerferien har været en del uro
i området. Der har blandt andet været udført hærværk, bilafbrændinger, samt
salg af hash i området omkring Skolen på [adresse].

I forbindelse med det tværsektorielle samarbejde, der er
mellem Kalundborg Kommune, herunder Skolen på [adresse] og Politiet, har der
været afholdt møder med henblik på at styrke indsatsen i området i en periode.
Der er indgået aftaler om initiativer, der skal iværksættes både på det
generelle og det specifikke niveau.

Der er blevet iværksat forskellige initiativer, der skal
være med til at sikre, at der fortsat er tryghed for borgerne i og omkring
området ved [adresse].

Det betyder i praksis, at der på Skolen på [adresse] er
blevet fjernet en del buske efter de anvisninger, der blev givet ved sidste års
tryghedsvandring med politiet og Team Ejendom. Det næste step kræver
involvering af andre parter, her vil der blandt andet blive indledt et
samarbejde med Team Ejendom i forhold til det fremtidige vedligehold udvendigt
omkring [adresse].

Der er udarbejdet evakueringsplaner og instrukser til
personalet på Skolen på [adresse], så medarbejderne ved, hvordan de skal
reagere, hvis der opstår utryghed og usikkerhed.

Der har været afholdt møde med Ungdomsskolen, for at se på
om den nuværende placering er optimal eller, om der eventuelt kunne findes
bedre egnede lokaler et andet sted i byen.

SSP og politi holder bekymringssamtaler med forældre og
børn, der er involveret i den uro der har været. Der bliver efterfølgende på
baggrund af samtalerne etableret individuelle forløb for de unge.

SSP har stort fokus på de unge, der er blevet taget med
hash, og som ønsker at komme ud af et misbrug. SSP har derfor en opmærksomhed
på, hvordan de unge kan hjælpes bedst muligt.

Der er generelt en øget opmærksomhed omkring mere synlighed
i gadebilledet. I praksis betyder det, at SSP har en tæt kontakt til de unge i
området med henblik på at sikre en god dialog omkring, hvad der sker.

Politiet har intensiveret deres patruljering i området med
henblik på at skabe øget tryghed.

Til orientering er der i øjeblikket 4 varetægtsfængslede
unge. Der forventes i alle sagerne, at der falder dom i starten af november
2016.

Der er fortsat behov for et tæt tværsektorielt samarbejde i
forhold til fortsat at skabe tryghed og ro i området omkring [adresse].

**Økonomiske konsekvenser**

Der er ingen økonomiske
konsekvenser.

**Børn- og Familieudvalgets møde
den 9. november 2016:**

Godkendt. Der er enighed om, at der skal være et fortsat og
udvidet arbejde med at sikre ro i området. Sagen sendes videre til
Kommunalbestyrelsen, idet der ønskes en hurtig løsning i forhold til rydning af
området, belysning, ny asfalt, videoovervågning samt en kommende sag vedrørende
fremtidig placering af Ungdomsskolen.

**Økonomiudvalgets møde den 23.
november 2016:**

Økonomiudvalget anbefaler, at sagen oversendes til
Integrationsudvalget mhp. at der udarbejdes et forslag til en handleplan, der
sikrer ro og orden i området, som fremlægges på planseminaret.